Universis presentes litteras inspecturis fratres Th[omas]a) de Rippatorio et H[ugo] de Theoloco, dicti abbates, salutem in Domino. Noverit universitas vestra quod, cum inter religiosos abbatem et conventum Longivadi, cisterciensis ordinis, Lingonensis dyocesis, ex parte una, et abbatissam et conventum Vallisbaonis, ejusdem ordinis atque dyocesis, ex parte altera, verteretur materia questionis super eo videlicet quod abbas et conventus Longivadi predicti in villa et finagio de Gulis quoddam molendinum de novo construxerant, ex cujus constructione seu edificatione supradicte moniales Vallisbaonis tam suo molendino quam pratis ipsarum et terris multa dampna ac dispendia contra jus et in ipsarum gravamen et injuriam provenire asserebant, ut dicebant ; abbate et conventu prenominatis contrarium dicentibus quod molendinum ipsum non obstante contradictione dictarum monialium licite edificare et edificatum tener poterant, quia omnimodum dominium et justiciam in villa et finagio de Gulis habent et habebant tempore quo dictum molendinum construxerunt. Nos predicti abbates quibus querela hujusmodi commissa est auctoritate capituli generalis pace vel judicio terminanda, auditis racionibus hinc inde prepositis, communicato bonorum consilio inter partes concordatum et pacificatum est in hunc modum : Molendinum abbatis et conventus de novo constructum in statu molendi cum expensis dictorum abbatis et conventus perpetuo remanebit, ita tamen quod pratum dictarum monialium quod est situm supra dictum molendinum et ortus ipsarum propter reflumen aque molendini dictis monialibus dampnum non inferat et gravamen ; quod si evenerit, dampnum et gravamen extimabuntur per duos assumptos fide dignos a partibus hinc inde ; et quod fuerit super hoc extimatum, si dampnum vel gravamen illata fuerint vel factum aliquod impedimentum, infra mensem totaliter refundetur. Pratum autem dictarum monialium quod est situm subtus molendini predictum dictorum abbatis et conventus Longivadi erit in perpetuum predictorum abbatis et conventus, ita tamen quod ad estimationem fide dignorum duorum affirmendorum a partibus valor dicti prati in quo erat tempore quo primo construxerunt predicti abbas et conventus Longivadi predictum molendinum assignabitur eisdem monialibus et propinquius quam fieri poterit dicto loco. Omnia alia dampna et gravamina, que occasione constructionis molendini predictorum abbatis et conventus in pratis et terris supradictis monialibus sunt illata, ad estimationem bonorum ab abbate et conventu predictis, ordinavimus restaurari, cum hoc quia predicte moniales vel mandatum ipsarum prata sua poterunt irrigare de aqua ripparie prout fieri consuevit. Ordinavimus etiam quod predicte moniales, pro se manentibus in villa de Gulis et pro familia domus sue nunc manentibus ibidem et mansuris in posterum, habeant usagium liberum molendi in molendino dictorum abbatis et conventus sine servitute aliqua vel motura, sic tamen quod bladum quod erit in treuma vel in sacco molentis moletur prius et secundario bladum dictarum monialium molendum omnibus aliis preferetur. Molendinum vero quod antea fuerat dictarum monialium non molet in posterum pro se vel pro aliis, nec aliud ibi edificare poterunt, sed pro restauratione emolumenti dicti molendini et alicujus portionis quam solebant percipere predicte moniales in molendino de Lignerolis, prefate moniales vel mandatum ipsarum annuatim percipiant et perpetuo sex sextaria bladi per medium frumenti et avene ad mansuram Castellionis super Sequanam in redditibus de meliori blado quod eveniet predictis abbati et conventui in redditibus de Gulis ; et hec perceptio fiet annis singulis infra festum beati Martini hyemalis. Hanc autem pacem et concordiam ratificaverunt et approbaverunt domnus Parisius abbas Longivadi, frater Nicholaus cellerarius dicti loci et multi alii de dicta domo, predicte concordie et paci consencientes et per juramentum predicti fratris N[icholai] procuratoris et cellerarii eamdem approbantes. Simili modo, soror Beatrix abbatissa Vallisbaonis, soror Agatha priorissa, soror Marguareta de Villari cantrix et soror Petronilla de Roura moniales, fraterque Johannes conversus dicti loci, sacrosanctis tactis euvangeliis pro se et conventu Vallisbaonis, hec omnia et singula observare perpetuo et tenere firmiter promiserunt. Presentibus Hugonino domino de Gurgeyo Villa et Gerardo de Noidanto Petroso armigeris qui predictis monialibus consiliarii assistebant. Ut autem nostra ordinatio perpetuam obtineat firmitatem, nos predicti abbates cum sigillis dictarum partium sigilla nostra presentibus litteris apposuimus in testimonium veritatis. Datum et actum Longivadi in octavis beati Johannis Baptiste, anno ab incarnatione Domini millesimo CCC°.